Dilecto filio Johanni Petri, canonico Aboensi, salutem etc:a. Laudabilia probitatis et virtutum merita, super quibus apud nos fidedigno commendaris testimonio, nos inducunt, ut tibi reddamur ad graciam liberales. Cum itaque prepositura ecclesie Aboensis, quam dilectus filius Henricus, electus Aboensis, tempore promocionis per nos facte de ipso ad Aboensem ecclesiam tunc vacantem obtinebat, prout adhuc obtinet, per huiusmodi promocionem et munus consecracionis suscipiendum ab eo in proximo vacare speretur, nos volentes tibi, pro quo eciam idem electus asserens te dilectum suum nobis super hoc humiliter supplicauit, premissorum intuitu graciam facere specialem teque in eadem ecclesia amplius honorare, preposituram predictam, que dignitas existit, cuiusque fructus, redditus et prouentus decem marcharum argenti valorem annuum, ut asseritur, non excedunt, cum illam premisso uel alio quouis modo, eciam si apud sedem apostolicam, preterquam per ipsius electi obitum vacare contigerit, conferendam tibi cum omnibus juribus et pertinencijs suis donacioni apostolice reseruamus, districcius inhibentes … episcopo, qui est pro tempore, et dilectis filiis capitulo Aboensi ac illi uel illis, ad quem uel ad quos dicte prepositure collacio, prouisio, presentacio seu queuis alia disposicio pertinet communiter uel diuisim, ne de dicta prepositura contra reseruacionem nostram huiusmodi disponere quoquomodo presumant, ac decernentes extunc irritum et inane, si secus super hiis a quoquam quauis auctoritate scienter uel ignoranter contigerit attemptari, non obstantibus quibuscunque statutis et consuetudinibus ipsius ecclesie contrariis juramento, confirmatione apostolica uel quacunque firmitate alia roboratis, aut si aliqui super prouisionibus sibi faciendis de dignitatibus, personatibus uel officiis in ipsa ecclesia speciales uel de beneficiis ecclesiasticis in illis partibus generales apostolice sedis uel legatorum ejus litteras impetrarint, eciam si per eas ad inhibicionem, reseruacionem et decretum uel alias quomodolibet sit processum, quibus omnibus in assecucione dicte prepositure te volumus anteferri, sed nullum per hoc eis quoad assecucionem dignitatum, personatuum, officiorum aut beneficiorum aliorum preiudicium generari, seu si eisdem episcopo et capitulo uel quibusuis aliis communiter uel diuisim a dicta sit sede indultum, quod ad recepcionem uel prouisionem alicuius minime teneantur et ad id compelli non possint, quodque de dignitatibus, personatibus uel officiis ipsius ecclesie aut aliis beneficiis ecclesiasticis ad eorum collacionem, prouisionem seu quamuis aliam disposicionem coniunctim uel separatim spactantibus nulli valeat prouideri per litteras apostolicas non facientes plenam et expressam ac de verbo ad verbum de indulto huiusmodi mencionem et qualibet alia dicte sedis indulgencia generali uel speciali, cuiuscunque tenoris existat, per quam presentibus non expressam uel totaliter non insertam effectus huiusmodi gracie impediri valeat quomodolibet uel differi et de qua cuiusque toto tenore habenda sit in nostris litteris mentio specialis; aut si presens non fueris ad prestandum de obseruandis statutis et consuetudinibus ipsius ecclesie ratione dicte prepositure solitum juramentum, dummodo in absencia tua per procuratorem ydoneum et, cum ad ecclesiam ipsam accesseris, corporaliter illud prestes, seu quod in Arosiensi, quorum fructus decem florenorum auri valorem annum, ut asseritur, non excedunt, et in dicta Aboensi ecclecijs canonicatus et prebendas ac parrochialem ecclesiam de Tenala Aboensis diocesis nosceris obtinere. Volumus autem quod, quamprimum vigore presencium dicte prepositure fueris possessionem pacificam assecutus, prefatam parrochialem ecclesiam, quam extunc vacare decernimus, omnino dimittere tenearis. Nulli ergo etc:a, nostre reseruacionis, inhibicionis, constitucionis et voluntatis infringere etc:a. Datum Auinione ij nonas octobris anno quarto. In eodem modo venerabili fratri .. episcopo Osiliensis et dilectis filijs .. preposito Vpsalensis ac Echardo de Dorse canonico Maguntinensis ecclesiarum … Datum ut supra.*